**Te-aștept când vine toamna**

*Ursu Marian Florentin*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Te-aştept când vine toamna

Te-aştept când vine toamna şi plouă-a potopire,

În anotimpul veşted, barbar, diluvian,

Când plouă-a nefiinţă, când plouă-a prorocire,

Când plouă ca să rupă pământul de ocean,

Te-aştept când vine toamna şi plouă-a nimicire,

Când nu se mai distinge prezentul de-amintiri,

Când digurile lumii se surpă cu furie,

Când nu mai poate lumea de-atâtea despărţiri!

Te-aştept când vine toamna şi plouă-a despărţire,

Când nuferii se-neacă în secol plumburiu,

Când nu se mai distinge nici ura de iubire,

Te-aştept pe-un munte toamna,-n noiembrie, târziu...

poezie de Marian Florentin Ursu (9 august 2018)